<!-- wp:paragraph -->
<p>Pentru cine nu știe, eu sunt o fostă profă de mate. Am ales să fac matematica pentru că, pe vremea liceului, în afară de matematică și scris poezii nu prea mă pricepeam la altceva. Pentru că aproape nimic nu mă atrăgea. Matematica era pentru mine ceva foarte simplu, pentru că era logică.</p>
<!-- /wp:paragraph -->

<!-- wp:paragraph -->
<p>Parcursul meu de profă de mate a ținut doar doi ani. Am plecat de pe băncile facultății cu câteva sute de perechi de aripi iar la prima oră de matematică&nbsp; - Algebra de clasa a X-a – am constatat cu stupoare că erau destui elevi în acea clasă care nu știau nici măcar tabla înmulțirii. (Acum, să rămână între noi, dar nici eu nu am știut tabla înmulțirii la sfârșitul clasei a II-a – sau când se preda ea – însă am învățat-o în vacanță, mai mult obligată de bunicul meu).</p>
<!-- /wp:paragraph -->

<!-- wp:paragraph -->
<p>Revenind la parcursul meu, după 2 ani de profesoară de liceu, au urmat 10 ani în multinaționale, încă o facultate: Relații internaționale și o decizie luată aproape instantaneu: aceea de a-mi face o firmă în domeniul resurselor umane. Nu știam prea bine ce vreau, dar simțeam înăuntrul meu că aceasta îmi e chemarea!</p>
<!-- /wp:paragraph -->

<!-- wp:paragraph -->
<p>Totul a început de la cartea ‘Cel mai bun an’, a lui Jinny Ditzler: am citit-o pe nerăsuflate, am ‘rezolvat-o’ – pentru că are o parte de workbook în ea și în aceeași zi, undeva dupa miezul nopții, căutam pe internet să văd dacă există ceva în legatură cu această carte care ‘se vinde’. Și am găsit: franciza Best Year Yet. Și așa a început aventura mea de aproape 18 ani de coaching.</p>
<!-- /wp:paragraph -->

<!-- wp:paragraph -->
<p>Au fost 18 ani frumoși, cu suișuri si coborâșuri, însă la un moment dat, pe parcursul lor am simțit nevoia de mai mult. Sau de mai bine. Sau de mai profund. Asta m-a dus către psihologie, iar mai apoi către multe căi spirituale: Imageria Inimii, creștinism, Reiki (de mai multe feluri și nuanțe), Theta Healing, diverse inițieri, New Paradigm 13D, Cheile Genelor, vindecări cu îngeri, Ho’oponopono și multe altele. Ce fac acum știți: Holistic Coaching. Adică îmbin tot ceea ce am învățat și, mai ales, am experimentat în toți acești ani și îi ofer celui din fața mea exact ceea ce i se potrivește în acel moment. E clar că dacă a venit la mine și ne-am întâlnit, atunci este natural sa îi ofer ceva din mine. Si spun ‘din mine’, pentru că am ajuns la etapa în care știu că nu putem să dăruim decât din cine suntem. Pentru că ce avem se poate termina la un moment dat…</p>
<!-- /wp:paragraph -->

<!-- wp:paragraph -->
<p>Ce am învățat eu în acești ultimii 18 ani:</p>
<!-- /wp:paragraph -->

<!-- wp:list {"ordered":true,"type":"1"} -->
<ol type="1"><li>Că toți ne dorim să trăim și să fim fericiți, atât și nimic mai mult! Iar dacă ne-am aduce aminte de asta la fiecare conversație cu altcineva, Doamne!, ce fain ar decurge ea!</li><li>Că este natural să alegem cu inima/ intuiția, pentru că ea este singurul nostru ‘oracol’.</li><li>Că trăim în același ritm cu cel al Universului atunci când ne ascultăm ghidarea interioară și pășim pe Calea noastră.</li><li>Că nu există Iubire fără Acceptare. Și nu există Acceptare fără Iertare.</li><li>Că Iertarea nu este un act de voință, ci un act de Recunoștință. Recunoștință pentru omul care m-a rănit pentru ca eu să învâț o lecție prețioasă pentru mine! Pentru ca eu să evoluez!</li><li>Că nimic nu este întâmplător, iar dacă suntem atenți avem parte de magie în viața noastră. Magie aproape continuă, adică fix atât cât ține starea noastră de prezență.</li><li>Că putem găsi frumusețe și sens în orice.</li><li>Că cele mai mari eliberări vin atunci când mulțumim, deși ne este cel mai greu să o facem!</li><li>Că fiecare zid este de fapt o ușă.</li><li>Că suntem buni deja, pentru că Dumnezeu nu a creat rebuturi.</li><li>Că putem să facem un salt în gol. Dacă este făcut din inimă/ intuiție, ne vor crește aripi, cu siguranță!</li><li>Că suntem ceea ce am ales, mai mult sau mai puțin conștient, să devenim.</li><li>Că tot ceea ce ni se întâmplă, bun sau mai puțin bun, la nivel subtil am cerut cândva să ni se întample.</li><li>Că nu putem manifesta în afara noastră nimic mai mult sau nimic diferit față de ceea ce manifestăm în interiorul nostru.</li><li>Că putem crea din inima orice! Orice ne este destinat nouă în aceasta viață, cu bucurie, ușurință și grație!</li><li>Că un moment AHA, integrat până la nivel de celulă este mai important și mai benefic decât x ore de meditație…</li><li>Că Cineva acolo Sus ne iubește necondiționat și ne ghidează permanent. Doar noi să fim atenți!</li><li>Că avem un rost în Universul ăsta. Pentru că fără noi, el nu ar mai fi exact așa cum este acum: PERFECT!</li></ol>
<!-- /wp:list -->